Številka: 012-5/2023/146

Datum: 5. 6. 2023

# ZAPISNIK

3. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: petek, 26. 5. 2023

Trajanje seje: od 10.33 do 11.55

Kraj izvedbe: Ministrstvo za gospodarstvo, turizem in šport, Velika sejna soba v 2. nadstropju, Kotnikova ulica 5, Ljubljana.

Prisotni člani: Uroš Mohorič, Vida Mihelčič, mag. Matej Jamnik, dr. Marko Zadražnik, Ivan Šček, Edo Javor, Mitja Urbanc, mag. Miran Kos, Nejc Jeraša, mag. Vladimir Makuc

Na daljavo: Marija Jozak

Odsotni člani: dr. Boro Štrumbelj, Jurij Klešnik, Živa Smolnikar, dr. Maja Smrdu, Zoran Kačičnik (vsi opravičeno)

Drugi prisotni: mag. Dejan Židan, državni sekretar na Ministrstvu za gospodarstvo, turizem in šport,

mag. Dejan Plastovski, v. d. generalnega direktorja Direktorata za šport,

Peter Lević, Inšpektorat RS za šport,

Matevž Šrekl, Inšpektorat RS za šport,

Karin Jurman Marn, PR MTGŠ,

Maja Milatovič, Direktorat za šport.

Predsednik je na začetku seje pozdravil prisotne in predlagal, da zaradi objektivne situacije Strokovni svet RS za šport (v nadaljnjem besedilu: SSRSŠ) sprejme proceduralni sklep, da je tudi današnja seja izvedena na hibridni način in se prisotnost članice na daljavo šteje v kvorum in ima glasovalno pravico tako kot vsi ostali. Predlog je predsednik dal v potrditev

**Proceduralni sklep 3r:**

**Strokovni svet RS za šport potrdi, da se 3. redna seja izvede na hibridni način in da se članica, ki je prisotna na daljavo šteje v kvorum ter ima glasovalno pravico.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Potrditev dnevnega reda**

**Sklep 3r/19:**

**Strokovni svet Republike Slovenije za šport potrdi dnevni red 3. redne seje, kot sledi:**

**1. Potrditev zapisnikov prejšnjih sej.**

**2. Mnenje k dopolnitvi Letnega programa športa v Republiki Sloveniji za leto 2023.**

**3. Potrditev dopolnitve dokumenta Pogoji, pravila in kriteriji za registriranje in kategoriziranje športnikov v Republiki Sloveniji.**

**4. Potrjevanje dokumenta Športne panoge z večjimi telesnimi obremenitvami.**

**5. Predhodno mnenje Strokovnega sveta RS za šport k predlogu za kandidaturo za organizacijo velikih mednarodnih športnih prireditev v Republiki Sloveniji.**

**6. Poizvedba Zagovornika načela enakosti.**

**7. Razno.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 1) Potrditev zapisnikov prejšnjih sej**

Predsednik je povedal, da so člani in članice prejeli zapisnike prejšnjih sej, na katere so imeli v določenem roku možnost posredovati pripombe in predlagal v glasovanje naslednji sklep

**Sklep 3r/20:**

**Strokovni svet RS za šport potrdi zapisnike preteklih sej:**

**- 1. ustanovne seje z dne 31. 1. 2023,**

**- 2. redne seje z dne 16. 2. 2023,**

**- 1. dopisne seje z dne 6. 3. 2023,**

**- 2. dopisne seje z dne 28. 3. 2023,**

**- 3. dopisne seje z dne 18. 4. 2023.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 2) Mnenje k dopolnitvi Letnega programa športa v Republiki Sloveniji za leto 2023**

Predsednik je besedo predal državnemu sekretarju mag. Dejanu Židanu, ki je predstavil v. d. generalnega direktorja Direktorata za šport mag. Dejana Plastovskega. Povedal je, da je bil 25. 5. 2023 v državnem zboru sprejet rebalans proračuna, ki je k Letnemu programu športa dodal 5 milijonov evrov, kar je pripeljalo do rekordne vrednosti Letnega programa športa v Republiki Sloveniji in sicer je z 1,4 milijoni evrov, ki so na Ministrstvu za vzgojo in izobraževanje, vreden 38,4 milijona evrov. Po rebalansu proračuna pa se bo zgodila še ena prerazporeditev za dodatnih 2,833 milijona evrov. Vse skupaj bo vredno preko 41 milijonov evrov za šport.

Mitja Urbanc se je zahvalil državnemu sekretarju za prispevek k športu, saj pogovori med športom in državo intenzivno potekajo skupaj z visokimi pričakovanji in konkretizacijo ciljev.

Predsednik je po razpravi predlagal v potrditev

**Sklep 3r/21:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k dopolnitvi Letnega programa športa v Republiki Sloveniji za leto 2023.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 3) Potrditev dopolnitve dokumenta Pogoji, pravila in kriteriji za registriranje in kategoriziranje športnikov v Republiki Sloveniji**

Predsednik je povedal, da se je v preteklosti potrjeval celoten dokument za vsako tehnično spremembo, ki je bila potrebna. Optimalnejša rešitev je, da se celoten dokument ne potrjuje, ampak se potrdi samo spremembe in dopolnitve k dokumentu, katere je potrebno spreminjati in potrjevati. Pripravljene so bile tehnične dopolnitve, ki so bile članom posredovane skupaj z gradivom, zato je predlagal, da se danes potrdijo samo tehnične spremembe in dopolnitve tega dokumenta in ne celoten dokument, kot sledi iz sklepa.

**Sklep 3r/22:**

**Strokovni svet RS za šport potrdi dopolnitve k dokumentu Pogoji, pravila in kriteriji za registriranje in kategoriziranje športnikov v Republiki Sloveniji.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

Ob tej točki je predsednik povedal tudi, da je želja, da se na naslednji seji SSRSŠ oblikuje delovna skupina znotraj strokovnega sveta, ki se bo ukvarjala z revizijo tega dokumenta, da se preveri vse potrebne spremembe in da se ga v ustrezni obliki v nekem doglednem času pripravi.

**Ad. 4) Potrjevanje dokumenta Športne panoge z večjimi telesnimi obremenitvami**

Predsednik je povedal, da je dokument del dokumenta iz prejšnje točke in ima podlago v Pravilniku za izvajanje preventivnega zdravstvenega varstva na primarni ravni. Športne panoge so razdeljene v tri skupine in pri vsaki panogi je zdravniška komisija pripravila predlog zdravstvenih pregledov, ki jih je treba opraviti za posamezno panogo, da športnik pridobi potrdilo, da se je sposoben ukvarjati z neko panogo. Bilo je nekaj sprememb pri določenih panogah. Člane je nato pozval k razpravi.

Dr. Marko Zadražnik je povedal, da bi bilo dobro videti kakšen je kriterij za razvrstitve, saj je na to že predhodno opozoril in da bi bilo dobro poleg tega imeti spremno besedo z razlago.

Predsednik je dejal, da je treba pozvati zdravniško komisijo, da poda kriterije in merila po katerih so bile panoge razporejene v določeno skupino.

Vida Mihelčič je opozorila, da je treba v skladu s Pravilnikom za izvajanje preventivnega zdravstvenega varstva na primarni ravni dokument objaviti na spletnih straneh Olimpijskega komiteja Slovenije – Združenja športnih zvez (v nadaljnjem besedilu: OKS-ZŠZ), Ministrstva za gospodarstvo, turizem in šport (v nadaljnjem besedilu: MGTŠ) in Nacionalnega inštituta za javno zdravje (v nadaljnjem besedilu: NIJZ) ter da je še nekaj dokumentov, ki niso objavljeni v skladu z zakonodajo. Hkrati pa je predlagala, da OKS-ZŠZ pripravi enostavna navodila v zvezi z izvajanjem zdravstvenih pregledov športnikov.

Predsednik je dejal, da se bo pozvalo MGTŠ in NIJZ, da se dokumenti objavijo na spletnih straneh. Ob tem je dejal tudi, da je OKS-ZŠZ zaznal težavo in da se pripravljajo enostavna navodila kako dostopati do pregledov in neformalno ozaveščanje preko športnih panog o pomembnosti teh pregledov. Po razpravi je predsednik predlagal v potrditev

**Sklep 3r/23:**

**Strokovni svet RS za šport potrdi seznam športnih panog z večjimi telesnimi obremenitvami (št. dokumenta 31-9/2018-31 z dne 28. 2. 2023).**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 5) Predhodno mnenje Strokovnega sveta RS za šport k predlogu za kandidaturo za organizacijo velikih mednarodnih športnih prireditev v Republiki Sloveniji**

Predsednik je povedal, da je v tem časovnem obdobju na MGTŠ prišlo nekaj vlog za organizacijo velikih mednarodnih športnih prireditev v letošnjem in prihodnjih letih v Sloveniji. Skladno z Zakonom o športu je SSRSŠ pooblaščen, da poda mnenje k organizaciji teh športnih dogodkov. Gre za štiri prvenstva, in sicer Svetovno namiznoteniško mladinsko prvenstvo, Evropsko prvenstvo v cheerleadingu in performance cheeru, Evropsko rokometno prvenstvo mlajših članov in Svetovno prvenstvo v smučarskih poletih. Predsednik je nato odprl razpravo.

Dr. Marko Zadražnik je vprašal ali s podajo mnenja vladi damo signal, da se lahko pričakuje od države, da bo sofinancirala takšno zadevo in kdaj se bo začelo pripravljati pravilnik s katerim bi opredelili kdo lahko kandidira (kdaj individualne, kdaj kolektivne športne panoge).

Vida Mihelčič je dejala, da je, po pregledu Letnega programa velikih mednarodnih športnih prireditev v Republiki Sloveniji za leto 2023, seznam preobsežen, glede na zakonsko opredelitev. Postopek naj bi bil takšen, da organizatorji oddajo kandidaturo, SSRSŠ pregleda ali je kandidatura pripravljena v skladu z zahtevami zakona in sklepa, da je oddana do 15. novembra v tekočem letu za naslednje leto, da lahko potem Vlada RS to potrdi, kar je »zelena luč«, da se organizator prijavi na javni razpis.

Predsednik je besedo predal mag. Dejanu Židanu, ki je dejal, da imamo zakonsko neustrezno urejeno financiranje velikih mednarodnih športnih prireditev, na kar vsako leto opozarja zakonodajno-pravna služba, zato je med drugim minister oblikoval delovno skupino za pripravo samostojnega zakona, ki bo uredil tovrstno financiranje, kriterije in način prijavljanja. Izhodišča bodo predstavljena vodstvu ministrstva v sredini junija, nato pa predstavljena tudi SSRSŠ ter panožnim športnim zvezam. Zakon bo težko stopil v veljavo pred letom 2025.

Mitja Urbanc je opozoril, da zakon pravi, da je treba že pred vložitvijo kandidature pridobiti mnenje SSRSŠ in pa odvisno od ravni tekmovanja tudi soglasje državnega zbora ali ministrstva.

Vida Mihelčič je dejala, da glede na zahteve Sklepa o postopku za kandidiranje in organiziranje velikih športnih prireditev v Republiki Sloveniji, kandidature niso pripravljene ustrezno, zato je predlagala, da Direktorat za šport pozove organizatorje, da vloge dopolnijo. Mitja Urbanc je dodal, da SSRSŠ le poda mnenje, ki je lahko pozitivno ali negativno ali pa ga ne poda, ni pa pristojen, da organizatorje pozove k dopolnitvi vlog. Mag. Miran Kos je podprl predlog Vide Mihelčič, da se formalnosti uredijo.

Predsednik je na podlagi razprave predlagal, da Direktorat za šport pozove vse organizatorje, da dopolnijo vloge skladno z zakonom in da se jih, ko bodo ustrezne obravnava na seji SSRSŠ. Vida Mihelčič je ponudila pomoč, da pomaga pri pregledu prispelih vlog, da se jih pozove k ustrezni dopolnitvi.

Po razpravi je predsednik predlagal v potrditev

**Sklep 3r/24:**

**Strokovni svet RS za šport poziva Ministrstvo za gospodarstvo, turizem in šport, da pozove vse predlagatelje kandidatur, da ustrezno dopolnijo vloge skladno z zakonodajo.**

|  |  |  |  |  |
| --- | --- | --- | --- | --- |
| Glasovalo: 11 | Za: 11 | Proti: 0 | Vzdržani: 0 | Sklep sprejet: DA |

**Ad. 6) Poizvedba Zagovornika načela enakosti**

Predsednik je dejal, da je SSRSŠ prejel poizvedbo Zagovornika načela enakosti z vprašanji vezanimi na starostno omejitev kot pogoj za pridobitev naziva registriranega športnika, kar je bilo članom posredovano skupaj z gradivom. V vmesnem času je bila skupina, ki je v dokumentu Pogoji, pravila in kriteriji za registriranje in kategoriziranje športnikov v Republiki Sloveniji to omejitev predlagala, pozvana k podaji odgovora. Predsednik je predlagal dopolnitev tega odgovora, in sicer, da se v odgovor poleg mnenja skupine doda tudi, da so bili problemi zaznani in da se opredeli predlagana rešitev v bodočih pravilih za registracijo in kategorizacijo, tudi na podlagi komisije, ki bo znotraj SSRSŠ imenovana za revizijo tega dokumenta.

Vida Mihelčič je poudarila, da to ni glavni razlog zaradi katerega bo prišlo do revizije, ampak dejansko dokument ni v skladu z zakonom. Dokument je podrejen zakonu, zato bi moral upravljalec zbirke ravnati v skladu z zakonom. V skladu s tem je bila pripravljena tudi dopolnitev k dokumentu, da se ne potrjuje celotnega dokumenta, ki vsaj v dveh delih ni v skladu z zakonom.

Po razpravi je predsednik predlagal v potrditev

**Sklep 3r/25:**

**Strokovni svet RS za šport soglaša s predlogom odgovora na poizvedbo Zagovornika načela enakosti.**

|  |  |  |  |  |
| --- | --- | --- | --- | --- |
| Glasovalo: 10 | Za: 10 | Proti: 0 | Vzdržani: 0 | Sklep sprejet: DA |

**Ad. 7) Razno**

Pod točko razno je predsednik odprl temo, ki SSRSŠ čaka v prihodnje, in sicer imenovanje komisij znotraj SSRSŠ. Prva komisija je bila danes že večkrat imenovana, gre za Komisijo za revizijo dokumenta Pogoji, pravila in kriteriji za registriranje in kategoriziranje športnikov v Republiki Sloveniji, druga je Pravno-administrativna komisija, tretja pa je Komisija za medresorsko sodelovanje. Predlagal je, da bi člane komisij imenovali na naslednji seji SSRSŠ, ki bi jo izvedli še v juniju.

Nejc Jeraša je poudaril, da je treba nameniti pozornost tudi sprejemu novega Nacionalnega programa športa, saj sicer ne bo možno črpati sredstev iz Letnega programa športa v Republiki Sloveniji v prihodnjem letu. Dodal pa je še, da je treba urediti problematiko upravičencev do zdravstvenih pregledov, še posebej za registrirane športnike.

Predsednik je povedal, da je v pripravi pravilnik, ki bi natančneje opredeljeval zdravstvene preglede, saj je trenutno to urejeno za športnike do 19. leta, kasneje pa ne. Na podlagi tega bo oblikovana delovna skupina, ki bo skušala rešiti ta problem za vse registrirane športnike.

Ker je bil dnevni red izčrpan, je predsednik sejo zaključil ob 11.55.

Po posnetku zapisala:

Eva Seničar Uroš Mohorič

predsednik Strokovnega sveta RS za šport